ועדת המשנה לספורט, כנסת 20, פרוטוקול מספר 11, 2018-06-12 14:00

עודד פורר: חברים, אני מתכבד לפתוח את ישיבת ועדת המשנה לספורט של ועדת החינוך, התרבות והספורט.

עודד פורר: היום כ"ט בסיון תשע"ח.

עודד פורר: נושא הדיון שלנו הוא היעדר מתקני ספורט בפריפריה.

עודד פורר: הדיון הזה נולד, בין היתר, כתוצאה מביקור שנערך במועצה האזורית גליל עליון.

עודד פורר: שם העלו את הפנייה הזו והיא גם נפלה על אוזניים שכבר שמעו את הנושא הזה, גם בהקשר של התוכנית לצפון שעלתה והמחסור במתקנים, בעיקר במתקנים שמצריכים ספורט מקצועי מסוים שהוא לא כדורסל ולא כדורגל.

עודד פורר: יש תמיד מגרשי כדורסל וכדורגל כמעט בכל מקום.

עודד פורר: אם יש לנו כישרון טוב באתלטיקה באזור הצפון או בנגב, כנראה שאין שום אפשרות לפתח אותו בגלל המגבלות של המתקנים שקיימות, ועל כך צריך לתת מענה.

עודד פורר: חלקו דורש שיתוף פעולה גם בין רשויות מקומיות.

עודד פורר: זה נכון שבפתח תקווה יש מתקן וגם בערים שלידה: תל אביב ובני ברק יש גם מתקן, אבל כשמדובר במועצות אזוריות יכול להיות שבאמת צריך לעשות איזשהו איגום משאבים.

עודד פורר: אבל זה צריך להיות בהחלט ברמה אזורית שנותנת מענה לנושא הזה.

עודד פורר: אני דווקא הייתי רוצה שתציג את הנושא בהתחלה נציגה מועצה אזורית גליל עליון שפנתה אליי בעניין, ואחר כך נעבור להתייחסויות של הנוכחים.

עודד פורר: אם מישהו רוצה לדבר מעבר למה שאני ארצה פה שידברו אז תעבירו לי, בבקשה, פתק ואז ניתן לו זכות דיבור.

עודד פורר: שרון, בבקשה.

שרון טל ברנע: שמי שרון טל ברנע, אני מנהלת את מחלקת הספורט בגליל העליון.

שרון טל ברנע: אנחנו העלינו את הצורך באצטדיון אתלטיקה.

שרון טל ברנע: עמותת הספורט בגליל העליון נותנת מענה ספורטיבי לכל המרחב הצפוני, ממטולה עד קדרים מבחינת צפון-דרום, מההר, סאסא, יראון, יישובי ההר הזה, וצפון רמת הגולן.

שרון טל ברנע: כל היישובים האלה צורכים ספורט מקצועני אצלנו.

שרון טל ברנע: זאת אומרת, לא החוגים, אלא כבר באמת פעילות בתוך הענפים.

שרון טל ברנע: נכון לשנה שעברה כשהגשנו לקרן המתקנים בקשה להקמת אצטדיון אתלטיקה נפסלנו על הסף מכיוון שטרם הספקנו להעביר את הקרקע לטובת גליל עליון.

שרון טל ברנע: היינו בתהליך.

שרון טל ברנע: לא עזרה שום פנייה שלנו לקרן המתקנים של הטוטו, ואנחנו באיזושהי מצוקה.

שרון טל ברנע: נכון להיום, ענף האתלטיקה בגליל העליון צובר תאוצה מאוד גדולה.

שרון טל ברנע: יש לנו מעל 200 ספורטאים אלופי ישראל, ספורטאים שכבר משתלבים ברמות הגבוהות מאוד בארץ.

שרון טל ברנע: בנוסף, יש מעל ל-350 - 400 אנשים שפעילים בקבוצות ריצה שונות.

שרון טל ברנע: חלקם מתחרים בתחרויות ארציות, חלקם בתחרויות מרוצים כאלו ואחרות שמתקיימות בארץ.

שרון טל ברנע: יש לנו נציגים קבועים, מעל 25 חבר'ה שיוצאים למרתונים בעולם, ואין לנו שום מתקן, שום אפשרות לקדם, לפתח, וזאת כשיש לנו איזשהו בסיס באחד מבתי הספר.

שרון טל ברנע: בקיבוץ דפנה בהר חגי יש איזשהו מתקן שיכול להיות מוכשר לטובת זה, וזהו.

עודד פורר: מה מונע מהכשרה של אותו מתקן, למשל, לטובת העניין?

שרון טל ברנע: לא קיבלנו אישור על המתקן הזה מהטוטו מכיוון שלא סיימנו את ההסדרה של העברת הקרקע.

שרון טל ברנע: זה היה תנאי הכרחי בטוטו.

שרון טל ברנע: לא עזרה הפנייה שאנחנו באמצע תהליך – זה אחד.

עודד פורר: סיימתם כבר את התהליך הזה?

שרון טל ברנע: כן, הקרקע כבר שלנו.

שרון טל ברנע: נכון להיום, מה שחסר לנו זה פשוט כסף לעשות את זה.

עודד פורר: את יודעת להגיד לנו מה המצב במועצות סמוכות אליכם?

שרון טל ברנע: אצטדיון האתלטיקה היחיד שיש הוא בקצרין ליד מכללת אוהלו, גם 200 מטר ללא תאורה.

שרון טל ברנע: מי שמכיר את הגולן קצת, מנובמבר ועד אפילו היום יש ערפל.

שרון טל ברנע: זאת אומרת, אנחנו בתוך ענן.

שרון טל ברנע: מהשעה ארבע אי אפשר לעשות פעילות ללא תאורה.

שרון טל ברנע: זה המתקן היחיד.

שרון טל ברנע: הוא נותן מענה רק לתושבי קצרין ולמכללה כרגע.

שרון טל ברנע: אנחנו מדי פעם, בתשלום כמובן, עולים ומבצעים שם אימונים בקיץ.

עודד פורר: כמה זמן נסיעה מכם לקצרין?

שרון טל ברנע: 40 דקות - תלוי מאיפה מגליל עליון.

שרון טל ברנע: ממחניים זה קצת פחות, מצפון הגליל העליון זה משהו כמו 40 - 45 דקות נסיעה, כשפה כבר נכנסים כל האלמנטים של עלויות ההסעות וכד'.

שרון טל ברנע: מעבר לזה, אין שום מתקן שעונה או שאפילו דומה למה שצריך בכל החלק הצפוני שלנו.

שרון טל ברנע: לדעתי, בקריות ישנו המתקן היחיד הקרוב.

עודד פורר: מאיר ברדוגו, המועצה להסדר הימורים בספורט, בבקשה.

מאיר ברדוגו: בוא נתחיל בקצת רקע, אני קצת אדייק את הדברים.

מאיר ברדוגו: בעיקרון היא צודקת במה שהיא אומרת, רק נפרט קצת יותר.

מאיר ברדוגו: בשנת 2016 המועצה להסדר ההימורים פרסמה קול קורא ברובד אימון נוער אחר - אתלטיקה.

מאיר ברדוגו: מועצה אזורית גליל עליון הגישה בקשה, כמו גם רשויות רבות אחרות בפריפריה, ותיכף אפרט.

מאיר ברדוגו: למרבה הצער, גליל עליון נדחתה מאחר והיא לא עמדה בתנאי סף אחד, בתנאי הסף השלישי כפי שציינה הדוברת, והוא מקרקעין.

מאיר ברדוגו: פנינו אליה מספר פעמים, ביקשנו.

מאיר ברדוגו: זה תנאי סף שאנחנו במסגרת כללי מינהל תקין מחויבים לו.

מאיר ברדוגו: ביקשנו לקבל את מסמכי הקרקע והמועצה התקשתה לספק את המסמכים הללו, ולכן היא נפסלה.

מאיר ברדוגו: ראוי לציין כי אילו הם היו מגישים את מסמכי ההזמנה - - -

עודד פורר: לא יכולתם לאשר על תנאי?

מאיר ברדוגו: זה לא תלוי בנו.

עודד פורר: אתה יכול לאשר ולהגיד: אני מאשר את הבקשה, ובלבד שתוך פרק זמן מסוים.

מאיר ברדוגו: אתה לא יכול.

עודד פורר: יש תנאי סף שלוקחים זמן.

עודד פורר: זה כמו עסקת מקרקעין שלוקחת זמן.

מאיר ברדוגו: זה כמו מכרז.

עודד פורר: גם במכרז נותנים תנאים מתלים, בכפוף ל-.

מאיר ברדוגו: כן.

מאיר ברדוגו: היא באה על חשבון על מישהי אחרת שאולי כן עומדת בתנאי הסף.

עודד פורר: כל התקציב שלכם לצורך העניין הזה נוצל?

מאיר ברדוגו: כן.

עודד פורר: באיזה רשויות?

מאיר ברדוגו: יש המון רשויות.

מאיר ברדוגו: לדוגמה מהפריפריה: רהט, אופקים, חורה, שדרות, טייבה, ג'ת, פרדס חנה, כרכור, ירוחם, שער הנגב, גדרה, נחל שורק.

מאיר ברדוגו: זה רק חלק מהרשויות.

מאיר ברדוגו: כפי שאתה רואה, רובן בפריפריה שנהנו.

עודד פורר: גדרה זה עומק הפריפריה.

מאיר ברדוגו: בסדר, עומק הפריפריה.

מאיר ברדוגו: רק כדי להבהיר, במסגרת אותו קול קורא, כמו שאמרתי, יש המון המון רשויות שכן - - -

עודד פורר: אני מניח שכשאתם מדברים על זה, זה דרך קרן המתקנים, נכון?

עודד פורר: יש לכם איזושהי תוכנית אב כדי שתהיה פריסה ארצית.

עודד פורר: חוץ מהמכרזים מול הרשויות המקומיות, אתה יכול להגיד: אני רוצה שיהיו לי כך וכך אצטדיוני אתלטיקה בכל אזור.

עודד פורר: אתה הרי לא תרכז חמישה אצטדיוני אתלטיקה בתל אביב ולא יהיה אף אצטדיון אתלטיקה בגליל, למשל.

מאיר ברדוגו: קודם כל, יש תוכנית לאומית של מתקנים שנקבעת על ידי המועצה הלאומית ומשרד הספורט, ואנחנו למעשה לא אלה שקובעים את מדיניות הפריסה של המתקנים.

מאיר ברדוגו: אנחנו מיישמים אותה, וגם זה בעירבון מוגבל.

מאיר ברדוגו: כידוע, במסגרת חוק ההסדרים ועד ל-1.1.2019 שאז כל התחום הזה עובר לרשות משרד הספורט.

מאיר ברדוגו: אבל מי שמחליט ולמעשה מאשר את תוכנית המתקנים זה משרד הספורט, ומשרד הספורט והמועצה הלאומית כן רואים לנגד עיניהם את הפריסה ואת התמונה המלאה - יש פה נציג המועצה, ניצן, שמן הסתם גם יפרט על זה - גם של המתקנים מבחינת אזורים בארץ וגם מבחינת ענפי ספורט ובהתחשב ותחת מגבלות התקציב מחלקים את תוכנית המתקנים.

מאיר ברדוגו: אני כן יכול לומר בהקשר הזה של פריפריה, וזה כותרת הדיון, שהטוטו, כמובן בהנחיית משרד הספורט, כן שם דגש מיוחד על רשויות בפריפריה כך שככל שהדירוג הסוציו-אקונומי נמוך יותר אזי ההשתתפות של הטוטו בפרויקט גבוהה יותר - מטצ'ינג דיפרנציאלי, מה שנקרא.

מאיר ברדוגו: כידוע, רשויות רבות בפריפריה בדירוג נמוך, כך שבאופן מובנה התוכנית מתחשבת בכך.

מאיר ברדוגו: רשויות בפריפריה זוכות למימון של עד 90% בהקמת מתקנים מכספי הטוטו.

מאיר ברדוגו: אם אתה רוצה, אני יכול לתת לך גם דוגמאות לקרנות ולעדיפות שנותנים בפריפריה בהקמת מתקנים.

עודד פורר: חוץ מקצרין, איפה עוד יש מתקני אתלטיקה שבניתם לאחרונה?

מאיר ברדוגו: מגידו, למשל.

דניאל ארץ קדושה: במבואות חרמון גם יש, עמק הירדן.

עודד פורר: למה אין תאורה בקצרין?

מאיר ברדוגו: אני לא יודע אם הם פנו.

שרון טל ברנע: במבואות חרמון אין אצטדיון אתלטיקה.

שרון טל ברנע: אנחנו עובדים בשיתוף פעולה מלא עם מבואות חרמון-גליל עליון.

שרון טל ברנע: אני רק רצה לדייק אותך כי אנחנו הגשנו את הקול קורא כמו שהוא ציין, זה נכון, עם הבקשה ועם תוספת המסמך שזה בתהליך העברת הקרקע.

שרון טל ברנע: קיבלנו תשובות על הקרן, תשובה חד-משמעית, שאין אישור יותר משנה וחצי.

שרון טל ברנע: אני לאורך השנה וחצי הזו, ואני יכולה להוכיח עם תכתובות מייל, מבקשת לדעת מה קורה.

שרון טל ברנע: זה גם לקח הרבה זמן לקרן לענות ופסלו אותה מיידית, זה לא שביקשו.

עודד פורר: שרון, אנחנו הולכים מהפרט אל הכלל.

עודד פורר: אני לא הולך לקיים דיון בנושא הפרטני ספציפי של הבקשה שלכם, אלא אני מנסה להבין ממנו על הכלל ואיך אנחנו יכולים לייצר יותר מתקני ספורט בפריפריה ומתן מענה לספורטאים בפריפריה מתוך הבנה שגם המועצה להסדר ההימורים בספורט או משרדי הממשלה כשהם מפרסמים, אחרי זה הם כפופים לכל מיני כללים כאלה ואחרים.

עודד פורר: לטעמי, הם טועים בכללים שלהם, אבל זה גם עניין של פרשנות משפטית כי יש מקום, בוודאי בנושא כזה כשאתה עובד מול רשות מקומית, לאפשר ליצור.

עודד פורר: הרי זה לא פרויקט שמסתיים ביום אחד.

עודד פורר: אתה יכול להגיד: אני נותן עדיפות לפריפריה ואני גם אומר שאם מישהו בפריפריה בא עם איזושהי סיטואציה שאני יכול כלפיה לתת תנאי מתלה, זאת אומרת, אני אומר לו: אני נותן לךX חודשים לסיים את הליך ההסדרה הזה, לא ראיתי שהוא הוסדר, אז זה פוקע ואז אתה כן יכול להעביר את זה למישהו אחר.

מאיר ברדוגו: אני מזכיר לך שאחת הביקורות אולי הכי נוקבות על הטוטו זה כביכול הם אישרו הרשאות לאורך לא מעט שנים שלא מומשו על-ידי הרשויות.

עודד פורר: בסדר.

עודד פורר: יש הבדל בין משהו שאושר ולא מומש שנים לבין זה שיש מועצה שנמצאת באיזשהו הליך הסדרה של קרקע ואתה נותן לה מספר חודשים.

עודד פורר: אם זה לא אושר, אתה מוציא את זה למכרז מחדש.

עודד פורר: לא קרה שום דבר.

מאיר ברדוגו: אני מדבר איתך על אחת כמה וכמה, על רשויות שכן עמדו בתנאי סף, שכן קיבלו את ההרשאות, ולקח להם מכל מיני סיבות לממש את אותן הרשאות.

מאיר ברדוגו: אנחנו אפשרנו את אורך הרוח ואורך הנשימה הזה, יש על זה לא מעט ביקורת.

עודד פורר: אני רוצה לשמוע התייחסות של משרד הספורט לנושא פריסת המתקנים בכלל, והתוכנית הלאומית.

עודד פורר: זאת אומרת, איך אתם רואים מצב שבו בכל מקום יהיו מתקנים, ויהיו מתקנים שיאפשרו אימון גם ביום וגם בלילה.

עודד פורר: אקח את העיר שלי כדוגמה.

עודד פורר: לא יכול שלילד ברחובות יהיו יותר הזדמנויות לספורט מילד שגר בגליל רק בגלל שהוא נולד ביישובי ספר ומר גורלו.

דניאל ארץ קדושה: דניאל, משרד התרבות והספורט.

דניאל ארץ קדושה: מ-2010 התחילה תוכנית שנקראת "תוכנית מתקנים לאומית" שבמשך הזמן גם המועצה הלאומית לספורט נכנסה לתוך הסיפור הזה.

דניאל ארץ קדושה: עודכנה התוכנית לפני שנתיים לתוכנית 2027.

דניאל ארץ קדושה: ניתנו זכאויות לרשויות כבר ב-2010 ועודכנו לפני כשנה וחצי-שנתיים, כשהדגש הוא על רשויות בפריפריה.

דניאל ארץ קדושה: בעיקרון, התוכנית הזו מלמדת על השלמת פערים כשהדגש הוא על פריפריה, ואצלנו הפריפריה היא גם הגיאוגרפית וגם החברתית, גם בשוליים המזרחיים של המדינה אזור יהודה ושומרון.

דניאל ארץ קדושה: התוכנית הזו מדברת על למעלה מ-3 מיליארד שקל שכמעט 80% מהם לרשויות של למ"ס 1 - 6.

דניאל ארץ קדושה: כשאני מציין את הנתונים האלה, כבר ניתנו הרשאות בהיקף של למעלה ממיליארד ומאה מיליון שקל לרשויות בשנה החולפת, מתוכם 600 מיליון לאולמות ומגרשי כדורגל, מגרשי סחבק - זה קט רגל.

דניאל ארץ קדושה: כלומר, המתקנים - כולם עם תאורה מלאה.

עודד פורר: איפה?

דניאל ארץ קדושה: כל הארץ, דגש על פריפריה.

קריאה: בדגש על 1 - 6.

עודד פורר: כשאומרים "1 - 6" זה לא בהכרח פריפריה.

עודד פורר: תקן אותי אם אני טועה, 1 - 6 אתה מתייחס למצב סוציו-אקונומי.

עודד פורר: זה לא בהכרח פריפריה.

עודד פורר: יכול להיות גם פריפריה חברתית.

עודד פורר: דווקא במתקני ספורט בהקשר הזה יש פחות משמעות לפריפריה החברתית, כי אם אני אמקם בעיר שהיא סמוכה לעיר טובה, המתקנים הם נגישים, הם קרובים.

עודד פורר: הנגישות למתקנים ביישובים העירוניים במרכז הארץ הרבה יותר טובה מהנגישות באזורי ספר.

עודד פורר: לכן, דווקא הפריפריה הגיאוגרפית הרבה יותר משמעותית.

דניאל ארץ קדושה: אתן לך נתונים על פריפריה גיאוגרפית: הזכאויות, כלומר, האופציה לרשות לממש בצפון על אולמות - 164, ובדרום - 72 אופציה.

דניאל ארץ קדושה: מתוכם קיבלו הרשאות בצפון, מתוך ה-164, 85 רשויות.

דניאל ארץ קדושה: 85 זה הרשאות.

עודד פורר: כשאתה אומר" הרשאות", הכוונה בהרשאה להתחייב.

דניאל ארץ קדושה: הרשאה להתחייבות של הטוטו או של המדינה.

דניאל ארץ קדושה: ה-85 זה 389 מיליון – קיבלו הרשאה תקציבית.

דניאל ארץ קדושה: 164 אולמות - זכאות.

דניאל ארץ קדושה: יש להם אופציה לפי תוכנית מתקנים לאומית עד 2027 לממש.

דניאל ארץ קדושה: לא כולם רוצים לממש.

דניאל ארץ קדושה: לוקחים לפי סדרי העדיפויות של הרשויות, לפי יכולות גם של קרקע, יכולות של צורך.

עודד פורר: ושם המימון הוא 90% כפי שצוין?

דניאל ארץ קדושה: עד 90%.

דניאל ארץ קדושה: זה לפי הלמ"ס של הרשות.

דניאל ארץ קדושה: כפר ורדים לא יקבל כמו רשות שנמצאת - - -

עודד פורר: נניח ואתה מאשר לכפר ורדים - - -

דניאל ארץ קדושה: אגב, זה לא אני, זה התוכנית מתקנים לאומית שהטוטו יישם אותה.

עודד פורר: נניח שהתוכנית מאשרת לכפר ורדים.

עודד פורר: אני מניח שהיא לא תאשר ביישוב סמוך.

עודד פורר: כלומר, כפר ורדים אמורה לתת שירות לסביבה.

דניאל ארץ קדושה: כל הרשויות בארץ בלמ"ס 1 - 6 קיבלו הרשאה לאולם אחד ומגרש כדורגל אחד.

דניאל ארץ קדושה: אנחנו מדברים על לפחות על אולם אחד כשלפי גודל אוכלוסייה קיבלו יותר זכאויות.

עודד פורר: אבל אני לא מדבר על כדורגל, אני בכוונה מדבר על ענפי ספורט שהם פחות סטנדרטים מכדורגל או כדורסל.

עודד פורר: למשל, אתלטיקה.

דניאל ארץ קדושה: אתלטיקה - על פי תוכנית המתקנים לאומית נפתח בו הליך מכרזי.

דניאל ארץ קדושה: לא תוכנית שנוכל לפרוס אותה אוטומטית לכל הארץ.

עודד פורר: אני רוצה להתייחס עכשיו דווקא פחות למתקני כדורגל וכדורסל.

דניאל ארץ קדושה: אבל תרשה לי עוד משפט אחד כי העלינו משהו נקודתי של תאורה, למשל, בקצרין.

דניאל ארץ קדושה: אם אותן רשויות שרוצות באמת ויש להן צורך לעשות תאורה נערכות נכון אותן, אנחנו הלכנו על נושא של מתן הרשאה תקציבית לתאורה במתקני ספורט איזה שהם רוצים.

דניאל ארץ קדושה: כל מגרש שיציבו מתקן תאורה בכסף שנתנו להם באה תוכנית מתקנים לאומית.

דניאל ארץ קדושה: יותר מזה, ננניח שקצרין התעוררה היום והיא רוצה לעשות את זה.

דניאל ארץ קדושה: באוקטובר ייפתח קול קורא שנקרא שוטף.

דניאל ארץ קדושה: הם יכולים להגיש ולקבל על הקמת תאורה.

דניאל ארץ קדושה: זה אחד האלמנטים שיכולים לעשות.

דניאל ארץ קדושה: פתחנו את נושא התאורה כדי להעלות את שעות הפעילות של המתקנים.

דניאל ארץ קדושה: אנחנו יודעים שיש פערים.

דניאל ארץ קדושה: אנחנו רוצים שיתמקדו בכדורגל, אבל לא רק.

דניאל ארץ קדושה: כל מי שיגיש בקשה למתקן כלשהו פתוח - - -

עודד פורר: למה שיתמקדו בכדורגל?

דניאל ארץ קדושה: כי אנחנו רוצים לקדם לאט לאט לכיוון הזה של הארכת שעות הפעילות של המתקנים כדי שייתנו יותר מענה.

דניאל ארץ קדושה: אנחנו יודעים שזה המשחק הכי פופולרי שיש.

דניאל ארץ קדושה: אנחנו מדברים על תאורה, הרעיון לתת אופציות לתאורה.

דניאל ארץ קדושה: כל רשות שתרצה בלי מגבלות כלשהן תגיש בקשה לתאורה בשוטף ותקבל את זה.

דניאל ארץ קדושה: רק צריך לרצות ולעשות.

דניאל ארץ קדושה: בדברים האלה יש עוד הרבה עבודה, אבל יש גם כספים שעומדים וצריך לנצל אותם.

דניאל ארץ קדושה: אני יוצא מתוך הבעיה הנקודתית עכשיו, אני חושב שרשות שרוצה - - -

עודד פורר: בוא נדבר אצטדיוני אתלטיקה בצפון.

דניאל ארץ קדושה: נכון לעכשיו, הקרן הזו של האתלטיקה פורסמה ב-2016.

דניאל ארץ קדושה: אגב, לא 2017.

דניאל ארץ קדושה: הגישו בקשות, קיבלו את ההרשאות התקציביות.

עודד פורר: איפה?

דניאל ארץ קדושה: אם אני לא טועה, 11 מתקנים שהוקמו.

דניאל ארץ קדושה: 16 זה עם הטניס.

קריאה: לא, 16 אתלטיקה, - - -

דניאל ארץ קדושה: כן.

דניאל ארץ קדושה: הנה, יש לנו פה את האתלטיקה.

עודד פורר: כמה מהם בצפון?

עודד פורר: איזה מתקנים?

דניאל ארץ קדושה: אין בצפון, יש רק בדרום.

דניאל ארץ קדושה: יש ארבע בצפון שהגישו.

דניאל ארץ קדושה: נפסלו שלוש מהם.

עודד פורר: בצפון לא צריך לרוץ, רק לשחק כדורגל.

דניאל ארץ קדושה: זה לא שלא לרוץ.

דניאל ארץ קדושה: אני יכול להגיד לך שבצפון הגישו: גליל עליון, דיר אל אסד, טבריה.

דניאל ארץ קדושה: טבריה – לא הושלמו מסמכים, גם לא עניין אותם להשלים.

דניאל ארץ קדושה: כלומר, הם פעם אחת שלחו את הטפסים ואחר כך לא התעניינו מה קרה איתם, איך קרה איתם.

דניאל ארץ קדושה: היא לפחות רצה וניסתה, אבל אותם זה לא עניין.

דניאל ארץ קדושה: הם שלחו, וזהו.

דניאל ארץ קדושה: דיר אל אסד – מקרקעין לא בבעלות הרשות, לא ניתן לעשות איתם.

דניאל ארץ קדושה: גליל עליון – נפסלו על בעיית הקרקע.

דניאל ארץ קדושה: לו הם היו פותרים את הבעיות האלה בזמן כשההליך המכרזי נסגר, והיתה יותר מפעימה אחת, אפשרו פעמיים והאריכו את הזמן, אם הם היו עומדים היו עוד שלושה מתקנים בצפון.

דניאל ארץ קדושה: אני מבין את הבעיה הזו, אבל אנחנו לא יכולים משפטית לפתור את נושא הקרקע.

דניאל ארץ קדושה: מניסיון אנחנו אומרים שאם אנחנו נותנים הרשאות תקציביות לקרקע שהיא לא בבעלות הרשות זה מחזיק חמש-שש שנים ואחרי זה תמיד הופכים את זה לייצור אחר.

דניאל ארץ קדושה: אנחנו נעולים בסיפור הזה שחייבים לעמוד על נושא הקרקע.

עודד פורר: כשאתה אומר "אנחנו", זה המשרד או המועצה הלאומית לספורט?

דניאל ארץ קדושה: זה אותה מדיניות שמוכתבת יחד

עודד פורר: סמדר, בבקשה תציגי את עצמך.

סמדר אונה: אני סמדר אונה ואני חברת קיבוץ איילת השחר.

סמדר אונה: את שרון הכרתי לפני חמש דקות והיא צעירה גליל העליון לעומתי.

סמדר אונה: אני אימא לבת ספורטאית.

סמדר אונה: הבת שלי היתה אלופת הגליל בשחייה.

סמדר אונה: היא היתה בבריכה עם נדב שנל מגיל ארבע.

סמדר אונה: אני חושבת שמתעלמים פה מהעובדה הכי בסיסית כאשר מדברים על גליל עליון.

סמדר אונה: גליל עליון זה מועצה אזורית של קיבוצים.

סמדר אונה: כל נושא הקרקעות וכל הדברים האלה הם בעיה לא פשוטה במסגרת הקיבוצים.

סמדר אונה: נורא קל להיתמם: לא הסתדרו, לא פה ולא שם.

סמדר אונה: אם שרון יחד עם ראש המועצה, כך אני מעריכה, הביאה להסדר מסוים הייתם צריכים להיות הרבה יותר סלחנים בתוך מערך הקיבוצים, ויש פה התעלמות, שזה כולל כל ההוצאות.

סמדר אונה: היא היתה פה צנועה בדבריה לגבי הנושא של מרחקים והסעות, למשל.

סמדר אונה: כי זה לא ילד שעולה על אוטובוס, ב-490 מגיע לאיזשהו מתקן, כי הוא לא יכול לעלות לאוטובוס כי אין גם אוטובוסים מתוך היישובים.

סמדר אונה: לכן, המסיעים הם או בתקציבי המועצה שמחייבת את ההורים או שהמועצה פונה להורים שעובדים במקומות עבודה כדי שישתמשו ברכב של העבודה כדי לחסוך.

סמדר אונה: גם נושא התאורה והמתקנים – תגידו לי בריכה אחת מתאימה, למעט הבריכות הקיבוציות שנועדו בשביל תיירות וחברי הקיבוץ בכלל אימונים.

סמדר אונה: דיברתם על המתקן בקצרין.

סמדר אונה: ההורים של החבר הראשון של הבת שלי שהיום הוא אלוף ישראל בזריקת כדור ברזל וכידון נאלצו להעביר אותו מקצרין רק בגלל הנושאים האלה של תאורה, והוא בן קצרין.

סמדר אונה: כלומר, יש פה בעיות שמוכרות לתושבי האזור.

סמדר אונה: שרון אמרה לי שהיא רק שלוש שנים באזור, ויש הבדל ענקי בינה לבין מי שחי באזור הרבה שנים ומכיר את כל הדברים.

סמדר אונה: באיזושהי תמימות אנחנו כאילו לא שייכים למדינה.

סמדר אונה: האם מישהו נסע באוטובוס בגליל העליון ויודע איך יוצאים?

סמדר אונה: אני חברת קיבוץ איילת השחר ואני לא יכולה לצאת מהבית שלי כי אין תחבורה בכלל.

סמדר אונה: איך ילד אמור לצאת לאימונים?

סמדר אונה: בנוסף, האם לא מגיע לצפון ספורט נכים?

סמדר אונה: למה השכן שלי בקיבוץ שהוא נכה מצטיין בספורט צריך לנסוע לתל אביב בשביל להתאמן?

סמדר אונה: שרון בכלל לא העלתה בפניכם את כל הדברים האלה.

סמדר אונה: אין לנו בגליל בית הלוחם ואני גם לא יודעת אם בכרמיאל יש מקום כזה.

קריאות: יש בחיפה.

סמדר אונה: נחמד - בשבילי להגיע לאילת זה בדיוק כמו להגיע לחיפה.

סמדר אונה: האם מישהו פעם נסע בתחבורה בצפון?

סמדר אונה: האם אתם יודעים שלתל אביב יש רק קו אחד - 845 - שלא עובר בתוך היישובים אלא רק על הכביש הראשי?

סמדר אונה: האם מישהו מאחד מהיישובים ניסה להגיע לקריית שמונה?

סמדר אונה: איילת השחר היא יחסית הכי קרובה לכביש הראשי.

סמדר אונה: תנסו להגיע מגדות לאן שהוא.

סמדר אונה: זה כאילו שמישהו מתעלם ולא מכירים את המדינה.

סמדר אונה: כאילו שאף אחד לא טייל בשום מקום בגליל, למרות שכל סופשבוע כל המדינה בערך נמצאת בגליל, במיוחד בקיץ ובחגים.

סמדר אונה: האם אתם לא רואים מי האוכלוסייה שם?

סמדר אונה: כן, אין שם אוכלוסייה כמו בירושלים ובתל אביב מבחינה כמותית, אבל היא פזורה על כל כך הרבה יישובים שאחד מרוחק מהשני.

סמדר אונה: תיקחו את מפת ישראל ותסתכלו על התמונה הזו.

סמדר אונה: זה נכון לגבי כל נושא הספורט ולא רק לגבי האתלטיקה שהיא העירה פה.

סמדר אונה: יחד עם זה, מספר אלופים מהגליל העליון בלי כל התנאים האלה, תסתכלו על הרשימות.

עודד פורר: לא, את זה אל תגידי כי יחשבו שהשיטה הזו עובדת.

סמדר אונה: שרון לא הזכירה פה את הטריאתלון.

סמדר אונה: איפה נמצא בית ספר הראשון לטריאתלון בישראל הראשון?

סמדר אונה: שרון, את רוצה לגלות להם?

שרון טל ברנע: ביפתח.

עודד פורר: תודה, סמדר.

עודד פורר: יאיר מרמת הגלון, בבקשה.

יאיר נירון: אני שכן של שרון מההר למעלה.

יאיר נירון: אני יאיר נירון, מנהל מחלקת הספורט של רמת הגולן - מועצה אזורית של 32 יישובים עם ממוצע של 28 ק"מ בין יישוב ליישוב.

יאיר נירון: אנחנו 18,000 תושבים על פריסה מאוד מאוד גדולה.

יאיר נירון: כשקיבלנו את קרן המתקנים היינו צריכים לבחור במה אנחנו משקיעים.

יאיר נירון: לא התמודדנו על אצטדיון האתלטיקה.

יאיר נירון: אגב, אצטדיון האתלטיקה באוהלו הוא של אוהלו.

יאיר נירון: הוא לא שלנו ולא של קצרין.

יאיר נירון: זה חלק מהמתקנים של מכללת אוהלו והמכללה לחינוך גופני שם.

יאיר נירון: אני גם לא יודע מה מצב התחזוקה שם.

יאיר נירון: אין שם באמת תאורה.

יאיר נירון: גם קבוצות הריצה שלנו מתאמנות שם, בקיץ ובחורף רצות על הכבישים.

יאיר נירון: אבל זה לא מתקן שלנו ואנחנו לא יכולים כרגע להגיש בקשה לקרן לתאורה כי זה לא מתקן שלנו.

עודד פורר: אוהלו היתה יכולה להגיש בקשה כזו או שרק רשות מקומית יכולה?

דניאל ארץ קדושה: רשות או אגודה.

דניאל ארץ קדושה: אם האגודה שלהם תתאמן שם היא תוכל להגיש.

יאיר נירון: היא לא מתאמנת כי זה לא מתקן שלנו.

גיא דגן: אבל למה שהרשות לא תוכל להגיש?

עודד פורר: זה לא מתקן של הרשות.

עודד פורר: תיכף אתייחס לזה.

עודד פורר: אתן לך גם להתייחס.

יאיר נירון: התוכנית למתקנים היא מצוינת.

יאיר נירון: אנחנו הגשנו בקשה, אנחנו בנינו כבר אולם אחד ואנחנו בתהליך של בניית עוד אולם.

יאיר נירון: אבל בגלל שנדרשנו למטצ'ינג די גבוה והיינו צריכים לוותר על - - -

עודד פורר: מה זה "מטצ'ינג די גבוה"?

יאיר נירון: של 40%.

יאיר נירון: היתה לנו הרשאה לשלושה אולמות ספורט ומגרש כדורגל אחד.

יאיר נירון: ויתרנו על אולם אחד כי לא יכולנו להעמיד עוד תקציב לעוד אולם.

יאיר נירון: זה גם ביטל לנו את היכולת לעשות המרה של מגרש כדורגל שקיבלנו שאין לנו כרגע איפה לבנות אותו כי אין לנו קרקע.

יאיר נירון: רצינו בתמורה לבנות שלושה מגרשי סחבק אבל לא יכולנו לעשות את זה.

עודד פורר: מה זה סחבק?

קריאה: זה מגרשי כדורגל קטנים יותר.

יאיר נירון: זה מגרשי כדורגל, קט רגל.

יאיר נירון: קיבלנו עד היום הרשאה למגרש אחד, אבל הוא נותן לי מענה כרגע רק לאזור אחד.

יאיר נירון: שאר הילדים הם במרחק של משהו כמו 45 דקות – שעה בממוצע, ומן הסתם זה לא רלוונטי אליהם.

יאיר נירון: כמו שאמרתי, הקרן למתקנים היא קרן טובה, אבל זה כמו הדוגמה המצוינת שנתנו לי אתמול.

יאיר נירון: זה כמו לקחת ילד גבוה וילד נמוך שלא רואים כרגע מעבר לגדר, ולתת להם אותו דרגש.

יאיר נירון: אם נתת להם אותו דרגש אז הילד הגבוה יעלה עליו ויראה קצת יותר טוב והילד הנמוך עדיין לא מצליח לראות את המשחק.

יאיר נירון: צריך לתת פה פתרונות גם לאזורים כמו מועצות אזוריות, גם לפתור את נושא ההמרות.

יאיר נירון: שוב, אנחנו לא ניגשנו לאתלטיקה ולא למתקנים.

יאיר נירון: חוץ ממגרשי כדורגל ואולמות, אין לנו שום דבר כי זה ענפים קיימים אצלנו שהיתה מצוקה מאוד מאוד גדולה ולא היה לילדים איפה להתאמן אז לא יכולנו כרגע.

יאיר נירון: אבל ענפים אחרים אתלטיקה וכמו כל שאר המתקנים שנתנו בקרן שהיתה של מגרשי מיני - - - או גלגיליות וכל הדברים האלה לא יכולנו להתמודד כי אנחנו תמיד צריכים לבחור איזה מתקן לקחת, ווינר לקהילה.

יאיר נירון: לדוגמא, אם נותנים לקצרין מתקן אחד הוא נגיש לכולם.

יאיר נירון: לי יש 32 יישובים ואני תמיד צריך לבחור איפה לשים ובאיזה אזור ותמיד להסיע.

יאיר נירון: אנחנו משקיעים בשנה מעל מיליון מאתיים אלף שקל על הסעות במקום להשקיע בפעילות.

יאיר נירון: רוב התקציב שלנו נשרף על גלגלים בגלל הסיפור שאין לנו מספיק מתקנים.

יאיר נירון: אפשר להעלות פה איזשהו רעיון להקים איזשהו מרכז ספורט אזורי של כל הגליל העליון.

יאיר נירון: אפשר למצוא איזשהו מקום שהוא מספיק מרכזי ולעשות מכמה רשויות.

דניאל ארץ קדושה: ואז תצטרך הסעה.

עודד פורר: הסעות גם כך הוא צריך.

עודד פורר: אתייחס לזה.

עודד פורר: תודה.

עודד פורר: ארי מובסוביץ, בבקשה.

ארי מובסוביץ: אני אדבר בקצרה, אשתדל לא לחזור כי אני מצטרף לכל מה שאמרת ולמה שאת אמרת.

ארי מובסוביץ: אני מנהל מחלקת ספורט בגליל התחתון ואני גם חבר הנהלה באיגוד מנהלי מחלקות הספורט.

ארי מובסוביץ: אני הנציג של המועצות האזוריות בהנהלה.

ארי מובסוביץ: תוכנית המתקנים היא מצוינת, ואני גם מצטרף למה שהוא אמר.

ארי מובסוביץ: יחד עם זאת, הבעיה העיקרית היום של כל הרשויות הקטנות, גם במגזר הערבי, גם במועצות המקומיות וגם במועצות האזוריות בפריפריה, זה נושא המטצ'ינג.

ארי מובסוביץ: אפשר ללכת סחור סחור, בסוף זה הסיבה שלא מוקמים - כך אני מעריך, לא בדקתי את זה.

ארי מובסוביץ: כולם אומרים פה: קרקע, קרקע, אבל אין בעיה של קרקע בפריפריה.

ארי מובסוביץ: הבעיה העיקרית היא המטצ'ינג.

ארי מובסוביץ: כך אני רואה את פני הדברים, גם קולגות שלי שלא הקימו.

עודד פורר: הקרקע נחשבת חלק מהמטצ'ינג?

קריאה: לא, לא בפנים.

קריאה: הפיתוח לא נחשב חלק מהמטצ'ינג.

עודד פורר: למה?

עודד פורר: יש לה גם ערך.

עודד פורר: משרד הספורט, למה אתם לא מחשיבים את הקרקע והפיתוח כחלק?

עודד פורר: אם אני עכשיו אלך לקחת משכנתא לבנייה, הבנק יעריך את הקרקע.

עודד פורר: הוא יגיד לי שאני צריך לתת 30%, והבנק ייתן 70%.

עודד פורר: זה גם מטצ'ינג לצורך העניין.

עודד פורר: שמאי ייקח בחשבון את ערך הקרקע שם ולפי זה יקבעו מה ה-30%.

עודד פורר: אם זה באתי עם קרקע בבעלותי אז היא לפעמים שווה את ה-30%.

דניאל ארץ קדושה: קודם כל, אנחנו מכירים בערך הקרקע.

דניאל ארץ קדושה: לא במובן הזה של הכרה רשמית כדי להוסיף את זה כשורה לתוך המאזן התקציבי.

דניאל ארץ קדושה: אין לנו את הבעיה של מטצ'ינג של הרשות מבחינה של חיפוש עוד כספים לתוך פרויקט.

דניאל ארץ קדושה: אנחנו בנושא הזה של הקמת מתקנים יודעים שהרשויות, ואתן לך דוגמא – 10% לתת על אולם ספורט או על מגרש כדורגל, אנחנו חושבים שזה סכום שגם כבר משכלל את היכולות של הרשות להביא את הקרקע.

עודד פורר: אבל דיברו פה על מטצ'ינג של 40%.

ארי מובסוביץ: דניאל, אתה מדבר על סוציו-אקונומי 4, אבל 5 - 6 זה הרבה יותר מזה.

דניאל ארץ קדושה: בעבר הטוטו, ואני מכיר את הטוטו לפחות 35 שנים ואת כל הרבדים שהוא פרסם בעבר ועבד, היה מתקצב משהו עד 30% מערך מתקן.

דניאל ארץ קדושה: כל מתקן שתראה במדינה, ואתן לך לדוגמה את טרנר בבאר שבע שתוקצב לפני כעשר שנים, 65 מיליון על פרויקט של 320 מיליון, והוא נקרא אצטדיון: טוטו-טרנר.

דניאל ארץ קדושה: אם אתה לוקח עוד מתקנים בארץ, השווי, הערך, שניתן כתמיכה לא מגיע ל-30% - 35% בעבר.

דניאל ארץ קדושה: הערכים עכשיו עלו והגיעו ל-60%, 80%, 90%.

דניאל ארץ קדושה: הרי מובן שאם אנחנו נעשה 100% לכולם, אנחנו נעשה פחות.

דניאל ארץ קדושה: אנחנו פה לא יכולים עם קומץ להשביע את הארי.

דניאל ארץ קדושה: אנחנו יודעים שיש מגבלה.

דניאל ארץ קדושה: אנחנו לא יכולים להביא 10 מיליארד שקל כדי לעשות את הצרכים הנוכחיים, ואנחנו לא מדברים על העתידיים.

דניאל ארץ קדושה: אם אנחנו ניקח טניס ובריכות שחייה ואת הקומפלקסים של האתלטיקה, ויש עוד סוגי ענפים של מתקנים, צריך אולמות אזוריים להתעמלות אומנותית כי אולם רגיל לא עונה להתעמלות אומנותית, אתה צריך אולם לאופניים, יש 62 ענפי ספורט מוכרים, אם לכל אחד ניתן את כל הצרכים שיש במדינה, את כל הכסף, תקציב המדינה, נשים רק על הספורט.

דניאל ארץ קדושה: אנחנו יודעים שיש מגבלה.

דניאל ארץ קדושה: בגבולות המגבלה אנחנו מבקשים מהרשויות להשתתף איתנו במטצ'ינג כדי שנעמוד ביעדים המינימליים שאנחנו עושים, והזכירו שהתוכנית היא מצוינת.

ארי מובסוביץ: צריך להבין שרוב הרשויות במועצות האזוריות צריכות להחזיק בין 10 ל-20 אוטובוסים צהובים והכסף הולך בסוף היום לקניית האוטובוסים ולבניית מועדוני נוער ביישובים, וכן הלאה, וכן הלאה.

ארי מובסוביץ: אבל אז אומרים: תעשה מטצ'ינג עם מפעל הפיס, אבל סיימת כבר את תקציב מפעל הפיס כל שנה.

ארי מובסוביץ: ואז אם אתה צריך לבנות אולם ב-12 - 13 מיליון, אתה צריך למצוא 6 מיליון שקלים.

ארי מובסוביץ: אין לך מאיפה להביא את זה ואז אתה מאבד את זה.

ארי מובסוביץ: סביר להניח שזה מה שקורה.

ארי מובסוביץ: בגלל זה לא קמו אצטדיוני אתלטיקה.

ארי מובסוביץ: יושב פה נציג משרד החינוך ואני רוצה לומר עוד דבר.

ארי מובסוביץ: כשקמים היום בתי ספר חדשים בפריפריה, משרד החינוך מתקצב את הכיתות, את השירותים, את השבילים ואת התשתיות.

ארי מובסוביץ: אבל כשבא אותו מורה לחינוך גופני או אותו מנהל מחלקת ספורט הוא מבין שאי אפשר יהיה לבנות את האולם החדש בתוך בית הספר החדש כי רק הטוטו מתקצבים את אולם הספורט.

ארי מובסוביץ: מפעל הפיס - דיברתי לאן בדרך כלל הולך הכסף במועצות האזורית.

ארי מובסוביץ: לא נשאר אז מטצ'ינג, ואז קם לך בית ספר חדש ואין בו אולם ספורט.

ארי מובסוביץ: זה גם נושא מאוד בעייתי וגם על זה צריך לתת את הדעת.

קריאה: אנחנו לא בוחרים איפה להקים - - -

עודד פורר: משה עגייב, התאחדות לכדורגל.

משה עגייב: אתם לא רוצים להתעסק בכדורגל, אבל אני חושב שהכאב שלנו הוא כאב דומה.

משה עגייב: לא גדלים לנו שחקני כדורגל בצפון וגם לא בדרום.

משה עגייב: לא ראיתם שחקן שבא מערד.

משה עגייב: יש לנו שחקן אחד שהיה בראש הנקרה שעוד מעט הוא פורש מכדורגל.

משה עגייב: אבל אין לנו מגרש ולא שחקנים, לא בצפון ולא בדרום.

משה עגייב: יש לנו גם כן בעיה מאוד כואבת, למרות שלא הכנסתם את הנושא הזה של כדורגל וכדורסל, של מגרשים.

משה עגייב: לגבי המטצ'ינג – המטצ'ינג לא כולל לא קרקע, לא פיתוח ולא מע"מ.

משה עגייב: גם אם אתה נותן 90%, בסופו של דבר, אתה נשאר עם 70%.

משה עגייב: לעיר כמו ערד אין 30% לבנות מגרש.

משה עגייב: רהט לא בונה כי כבר ארבע פעמים היתה לה ועדה קרואה.

דניאל ארץ קדושה: ערד לא דוגמה טובה כי היא בנתה מגרש מוטורי ב-6 מיליארד שקל.

משה עגייב: אבל אין להם מגרש כדורגל, הם לא יכולים לשחק כדורגל.

דניאל ארץ קדושה: אין להם כדורגל, מוטורי יש להם.

עודד פורר: ראיתי עכשיו.

עודד פורר: כשקיצצנו את הספורט המוטורי, הורדנו היום בקיצוצים הרוחביים בוועדת הכספים.

עודד פורר: מחקתם אותו.

משה עגייב: יש בעיה בכלל בפריפריה במגרשים.

משה עגייב: אין בעיה באשדוד לבנות מגרש כי לראש העיר יש כסף, ואין בעיה בתל אביב שבה בונים מגרשים על מגרשים, ובפתח תקווה וברמת גן.

משה עגייב: יש שם כסף ואין בעיה להשתמש במטצ'ינג ובכל זה.

משה עגייב: יש בעיה כואבת וכל הסיפור הזה של מגרשים הוא בעיה לאומית בכלל.

משה עגייב: אני לא יודע איך זה הולך בכדורסל.

משה עגייב: גם נושא התאורה הוא סיפור לא קל.

משה עגייב: לא קל להקים תאורה באצטדיוני כדורגל.

משה עגייב: לצערי, הבעיה כואבת גם בכדורגל.

עודד פורר: תודה.

עודד פורר: אורית רז, בבקשה.

אורית רז: שלום, האמת שדיברו פה הרבה לפניי.

אורית רז: מרכז המועצות האזוריות לפני בערך שנה ייסד תוכנית אסטרטגית שמדברת על כל הבעיות שצצו פה.

אורית רז: אני כמעט שנה בתפקידי.

אורית רז: אני מנהלת את אגף הספורט של מרכז המועצות האזוריות.

אורית רז: כל הבעיות שעלו פה היום גובשו לכדי תוכנית אסטרטגית אחת שגם נותנת מענה לדבר הזה וגם היו לה שותפים: משרד הספורט, משרד החינוך, המינהל לחינוך התיישבותי פנימייתי, שלמעשה אמורים לתת מענה לכלל הבעיות שיש כאן.

אורית רז: לצערי, הם התפזרו לכל עבר.

אורית רז: התוכנית הזו קיימת, היא מדברת על כל הדברים שיש כאן.

אורית רז: מה שסמדר אמרה הוא נכון.

אורית רז: נושא ההסעות הוא פשוט בלתי פתיר.

אורית רז: המועצות האזוריות חולשות על שטחים עצומים.

אורית רז: מעבר לרצון לעשות באמת מתקנים, יש - - -

עודד פורר: מה קרה אחרי שסיימתם את התוכנית האסטרטגית?

אורית רז: התוכנית כרגע עומדת, ואנחנו מנסים לאגד חזרה את האנשים שהיוו חלק מהתכנון שלה שזה משדר הספורט, - - - אני רוצה להעלות עוד כמה דברים שאופייניים למועצות האזוריות.

אורית רז: אנחנו כבר יודעים היום לתת מענה שהוא באמת נוגע ספציפית למועצות האזוריות והוא אף פעם לא בא לידי ביטוי בשום ועדה או לא במועצה הלאומית לספורט מפני שיש להם בעיות אופייניות שאמורים לתת להן מענה ברמה הארצית.

אורית רז: הן חולשות היום על 85% משטחי מדינת ישראל.

אורית רז: יש שם גם בעיות פריפריאליות כמו שהוזכרו כאן קודם, אבל יש להם גם בעיות אחרות.

אורית רז: לפעמים הלמ"ס במספר יישובים הוא גבוה.

אורית רז: למשל, במועצה אזורית גן רווה יש למ"ס 8.

אורית רז: יש כ-7,000 תושבים, ועדיין אין שם שום מתקן ספורט מפני שהלמ"ס הוא גבוה.

עודד פורר: כן, אבל הם עולים על אוטובוס אחד והם ברחובות או בנס ציונה או ביבנה.

אורית רז: עדיין האוטובוס הזה לא יוצא מנטעים והוא לא יוצא מכל מיני מקומות.

אורית רז: הילדים הם בני חמש-שש, הם לא יעלו על אוטובוסים.

אורית רז: לכן, יש הרבה מועצות אזוריות שאין להן פתרונות לדברים האלה.

אורית רז: אני היום מסתובבת בכלל המועצות האזוריות ויש לי את כל המידע, כולל מתקנים, כולל ענפי ספורט.

אורית רז: אנחנו רוצים שותפים לדבר הזה.

אורית רז: נשמח לצאת לדרך עם התוכנית הזו.

עודד פורר: תודה.

עודד פורר: אמיר טיטו, איגוד השחייה.

אמיר טיטו: אהלן, אמיר טיטו, מנכ"ל איגוד השחייה וגזבר איגוד הרוגבי.

אמיר טיטו: דיברנו גם על כדורגל וגם על כדורסל וברור שחסרים מתקנים בכל הענפים.

אמיר טיטו: אם ילד בגליל העליון רוצה להיות יעקב תומרקין הבא הוא לא יכול.

אמיר טיטו: אם ילדה בסח'נין רוצה להיות עמית עברי הבאה, היא לא יכולה – פשוט לא יכולה.

אמיר טיטו: זה ענף שמצריך הרבה שעות אימון כדי שהוא יהיה תחרותי ובשעות מאוד מוקדמות.

אמיר טיטו: אלו דברים שגם ברמה הלוגיסטית הם בכלל לא אפשריים.

אמיר טיטו: אי-אפשר לאלתר אימוני שחייה על מגרש כדורסל או על מגרש כדורגל.

אמיר טיטו: גם הבריכות שכבר כן נמצאות בכל היישובים ובכל המועצות האזוריות הן בריכות שבעיקרן הן עבור מנויים שתופסים 70%, 80%, 90% לפעמים מהמסלולים, ואז אי-אפשר לקדם ספורט תחרותי.

אמיר טיטו: בסוף שואלים: איך זה שאין הישגים?

אמיר טיטו: אין הישגים כי אי-אפשר להגיע להישגים עם כזה מספר מצומצם של ספורטאים.

אמיר טיטו: הבריכה בווינגיט הוקמה בסכום לא מבוטל של כסף.

אמיר טיטו: אם לא היו מקימים אותה והיו מקימים 20 בריכות שחייה על אחת מתוך 68 האגודות שפרוסות בארץ, אז אני מניח שמצבנו היה יותר טוב.

אמיר טיטו: אין הישגיות בלי תשתית פיזית ובלי תשתית אנושית.

אמיר טיטו: אני לא רוצה להרחיב מעבר לזה כי כולם כבר אמרו ונראה לי שאני מהדוברים האחרונים, אבל היה חשוב לי לציין את זה.

עודד פורר: גיא דגן, מפמ"ר ממונה חינוך גופני, בבקשה.

גיא דגן: שלום.

גיא דגן: אתחיל מזה שאומר שאני, קודם כל, מצטער על כך שמשרד החינוך לא בונה את מתקני הספורט.

גיא דגן: צר לי שמשרד החינוך לא בונה היום מתקני ספורט, גם לא בבתי ספר חדשים, ומי שבונה את מתקני הספורט ואולמות הספורט זה כמו שנאמר קודם.

גיא דגן: יתרה מזו, למשרד החינוך נכון להיום אין נציג במועצה הלאומית לספורט בקביעת המדיניות וקבלת החלטות לגבי מתקני ספורט.

גיא דגן: אני חושב שלפחות מפה צריכה לצאת קריאה לעניין הזה, להיות שותפים בקבלת החלטות לגבי איפה ולגבי תוכניות אסטרטגיות.

גיא דגן: מעבר לכך, ראיתי את הפנייה של גליל עליון ואני חושב שחייב להיות מתקן אתלטיקה קלה.

גיא דגן: אני אפילו חושב שמתקן של 200 מטר זה מתקן קטן, צריך להיות מתקן גדול יותר כי זה אזור רחוק מאוד מכל מתקן אתלטיקה קלה אחר.

גיא דגן: אני חושב שזה שראש המועצה כתב שהוא רוצה לבנות את המתקן על שטח בית הספר האזורי, זה הדבר הנכון, כי המדיניות צריכה להיות שהמתקן ייבנה בשטחי בתי הספר כדי שאפשר יהיה לבנות את התשתיות כבר מהבוקר במסגרת הפורמלית והבלתי פורמלית וליצור שימוש במתקן לאורך כל היום.

גיא דגן: אנחנו גם מכירים מתקני אתלטיקה קלה שעולים המון כסף והם לא נמצאים בקרבת בתי ספר, וגם לשם צריך להיות מוסעים.

גיא דגן: כשצריך להיות מוסעים, בדרך כלל הפעילות היא הרבה יותר חלשה ונמוכה ופחות ילדים מגיעים.

גיא דגן: לגבי כל ענפי הספורט שאתה מדבר עליהם שהם לא ענפי הספורט הגדולים - דווקא בענפי הספורט האישים השיתוף של הפעילות הפורמלית והבלתי פורמלית הוא שיתוף שיכול להביא להישגים ולהגדיל את כמות המשתתפים.

גיא דגן: אם מדברים על אתלטיקה קלה, היום בכל מקום שיש אגודה או מועדון חזק באתלטיקה קלה זה בדרך כלל עם כיתות ספורט בבוקר בבתי ספר.

גיא דגן: זה ענפי ספורט שמתפתחים מהבוקר.

גיא דגן: אני חושב שבשיתוף פעולה נכון נוכל לעשות עבודה מצוינת לגבי טיפוח, בעיקר בענפי הספורט הקטנים.

גיא דגן: שלא נדבר על כך שמתקן אתלטיקה קלה יכול לשמש את כל ענפי הספורט, ובטח את הקהילה אחר הצהריים, ובטח את הספורט העממי וכל מי שאוהב לרוץ ולהתעמל, ולא רק ספורט הישגי תחרותי ברמות הגבוהות.

גיא דגן: אני משוכנע שזה יהיה מתקן הומה אדם עם הרבה מאוד פעילות.

גיא דגן: שוב, מאחר ומי שאמון על הקמת מתקני ספורט זה לא משרד החינוך, והפעילות היא פעילות משותפת של משרד החינוך יחד עם משרד הספורט, והיום יש לנו שיתוף פעולה מצוין, אני חושב שנציג משרד החינוך חייב לשבת בקבלת ההחלטות.

גיא דגן: זה דבר שלא קיים היום, ואני חושב שיש בזה טעם לפגם.

עודד פורר: תודה.

עודד פורר: עידו ממשרד האוצר, אני אשמח לשמוע קצת התייחסות שלך, כולל הנושא שאני אבקש אחר כך גם ממשרד הספורט, על היכולת לאגם משאבים בין הרשויות, אם זה באשכולות או ליצור.

עודד פורר: זה דווקא צריך לבוא מהאוצר.

עודד פורר: אין טעם באמת לבנות מתקן לכל מועצה.

קריאה: זה מופיע בתוכנית הלאומית.

עודד פורר: בהחלט יש מקום, ואני חושב שהיה הרבה יותר קל אם הייתם באים למועצה אזורית גליל עליון ולקצרין ולמועצה אזורית גולן ולמבואות חרמון ואומרים: אנחנו לוקחים כמו שיש אשכול תעשייתי.

עודד פורר: הרי עשו את זה.

עודד פורר: לקחו אזורי תעשייה שאיגמו בהם כמה רשויות ביחד מתוך הבנה שאין הצדקה לבנות עכשיו אזור תעשייה לכל מועצה ומועצה.

עודד פורר: ואז גם היה נחסך לך כסף.

עודד פורר: הם גם כך ישקיעו בהסעות, זה לא משנה.

עודד פורר: גם אני אבנה במועצה אזורית גליל עליון מתקן אתלטיקה, עדיין אצטרך להסיע מתוך המועצה למתקן האתלטיקה הזה.

עודד פורר: כלומר, ההסעה במועצות האזוריות היא נתון שאי-אפשר לפתור אותו, אין מה לעשות.

עודד פורר: זה לא עיר, זה כפר.

עודד פורר: אבל בהחלט באיגום משאבים אתה יכול ליצור מצב שהנסיעה היא בטווח זמן נורמלי ואני ממצה את המשאב.

עודד פורר: כי זה שיש לי מתקן שהוא מנוצל 30%, זה בזבוז של משאב.

עודד פורר: השאלה היא האם זה בא מכיוונכם.

עידו שוואב: יש את זה בתוכנית, אין בעיה למועצות לגשת ביחד.

עודד פורר: למה זה צריך להיות תלוי במועצות?

עודד פורר: למה הממשלה לא מובילה את זה?

עודד פורר: למה אתם לא קובעים את זה?

עודד פורר: למה אתם לא באים ואומרים?

עודד פורר: יש פה כשל שוק.

עודד פורר: יש פה משהו שאי-אפשר לזרוק אותו על המועצות האזוריות או המקומיות ולהגיד להם: תסתדרו.

עודד פורר: הממשלה צריכה לאגם כמה מועצות.

עודד פורר: גליל עליון לא צריכה לרדוף עכשיו אחרי קצרין והוא לא צריך לרדוף אחרי מבואות חרמון כדי להתאגד ביחד ולגשת ביחד.

עודד פורר: זה לא ביזנס פרטי, לא שלהם ולא שלנו.

עודד פורר: אם המדינה חושבת שהיא צריכה והיא הולכת להקים אשכול, היא צריכה לבוא מלמעלה ולהודיע לרשויות: מקימים פה אשכול.

עודד פורר: זה חלקה של כל רשות, זה חלקה של המדינה.

עודד פורר: יהיה יותר קל להשיג את המטצ'ינג לעניין הזה.

עודד פורר: אבל זה חייב לבוא מלמעלה, זה לא יבוא מלמטה.

עודד פורר: לגבי התפעול – תחלקו את זה אתם מראש.

עודד פורר: תקבעו מה האחוזים של כל רשות מראש.

דניאל ארץ קדושה: נראה לך שהם יסכימו?

עודד פורר: יושב פה נציג של האוצר, אולי אתה פחות מכיר את זה.

עודד פורר: אתה חושב שהרשויות שליד נתב"ג הסכימו עכשיו לצורה שבה המדינה החליטה לחלק את הכסף של נתב"ג ושל הארנונה שלה?

עודד פורר: מישהו שאל אותם בכלל?

דניאל ארץ קדושה: אני עשיתי חלוקה בין רשויות העוטף לתקציבים שהעוטף מקבל לטובת הספורט.

דניאל ארץ קדושה: אני רוצה להגיד לך שזו לא משימה קלה.

דניאל ארץ קדושה: כל אחד רוצה שהמתקן האזורי יהיה אצלו.

עודד פורר: ודווקא בגלל זה זה צריך לבוא מלמעלה, ואם בחקיקה – בחקיקה.

שרון טל ברנע: אני חייבת להתפרץ פה.

שרון טל ברנע: גליל עליון לוקחת על עצמה את כל ניהול המתקנים, לפחות שיש אצלנו, ונותנת מענה לכל הרשויות.

שרון טל ברנע: מעולם לא התלוננו, לא אמרנו, לא קיטרנו על זה, ועדיין נורא קשה להשיג השתתפות.

שרון טל ברנע: עולה אז שוב נושא הקרקע.

שרון טל ברנע: הקרקע היא של גליל עליון, אז כמה מבואות חרמון ישימו וכמה הגולן ישים?

שרון טל ברנע: זאת אומרת, יש שם מורכבות.

שרון טל ברנע: אבל דווקא לגבי התפעול – אני חושבת שלפחות בחלק הצפוני שלנו האגו הוא לא פקטור משפיע, וגליל עליון לוקחת על עצמה באמת תפעול של כל המתקנים, גם אם הם לא פר אקסלנס שלנו.

סמדר אונה: גילוי נאות למה שהיא אמרה.

סמדר אונה: גליל עליון ומבואות חרמון וקריית שמונה - שנים היו שם מריבות.

סמדר אונה: היום בזכות שני ראשי המועצות וראש העיר היום של קריית שמונה, לפחות איתם אפשר לדבר על איזה שותפות.

סמדר אונה: אבל יש עוד מועצות מסביב.

עודד פורר: זה לא צריך להיות תלוי בפרסונה.

עודד פורר: משרד הספורט, אני רואה שאתם מנסים לכדרר אחד לשני את זה.

עודד פורר: בסוף האוצר צריך לתת את הכסף.

עודד פורר: בדרך כלל כשהאוצר רוצה, וראיתי את משרד האוצר, הוא יודע לכפות על הרשויות מה שהוא רוצה, וכשמשרד הפנים רצה אז את קרן הארנונה שלקחו מהערים שקולטות עלייה, הוא ידע איך שהוא רוצה, בניגוד לעמדת הרשויות המקומיות, ולפעמים גם בניגוד לעמדת חברי כנסת מתוך הקואליציה.

עודד פורר: הוא חילק את זה כי באו המדינה והמשרד ואמרו: זה מה שאני רוצה לעשות.

עודד פורר: אם יבוא משרד הספורט ויגיד: חברים, אני חושב שצריכים להיות שני מתקנים ספורט מרכזיים בצפון: אחד באזור המזרחי, אחד באזור המערבי, וכל אחד מהם ייתן שירות לכך וכך רשויות וזו החלוקה, זה מה שצריך לעשות, ומביא את זה מלמעלה, אחרי שלושה ימים של צעקות כולם היו נהנים מזה בסוף.

עודד פורר: דניאל, אם תוכל גם להתייחס למה שביקשו משרד החינוך לגבי נציג במועצה הלאומית לספורט.

עודד פורר: אגב, אותו איגום מתחבר עוד יותר גם לבינוי בבתי הספר.

דניאל ארץ קדושה: אתייחס לכל הדברים.

דניאל ארץ קדושה: קודם כל, לגבי שיתוף הפעולה עם האוצר – האוצר, ואני לא נוהג לומר להם את הדברים הטובים, אנחנו בדרך כלל מתקוטטים איתם, אבל פה אני יכול להגיד לך שבתוכנית המתקנים הלאומית ציינו שניים או שלושה מתוך מנהלי מחלקות הספורט פה שהתוכנית היא מצוינת, וזה הרבה בזכות האוצר.

דניאל ארץ קדושה: האוצר שם שם הרבה כסף, כולל דרך המשרד, וכולל גם תמיכה שזה ייצא לפועל דרך תוכנית המתקנים הלאומיים של המועצה הלאומית לספורט.

דניאל ארץ קדושה: פה מגיעה להם לפעמים גם מילה טובה.

דניאל ארץ קדושה: לעניין שלנו – קודם כל, אני גר בבאר שבע ואני מכיר את הפריפריה.

דניאל ארץ קדושה: המרחק בין הרשויות ברמת נגב הוא קצת יותר מ-20 ק"מ בין היישובים.

דניאל ארץ קדושה: אני מכיר מה זה פריפריה ואני יודע מה זה הסעות ומה זה להסיע.

דניאל ארץ קדושה: אנחנו מתמודדים עם סוגיות לא פשוטות.

דניאל ארץ קדושה: זה גם להסיע ילדים מחוננים לעיר גדולה סמוכה, וזה לא פשוט.

דניאל ארץ קדושה: קח מועצה ענקית בגודל אבל קטנה בתושבים כמו ערבה תיכונה או חבל אילות.

דניאל ארץ קדושה: זה לא פשוט, זה חצי מדינה.

דניאל ארץ קדושה: ילד נוסע בבוקר שעה וחצי לכל כיוון.

דניאל ארץ קדושה: אנחנו יודעים מה זה, מכירים את הבעיה.

דניאל ארץ קדושה: אני אישית מכיר אותה, אני חי את זה.

דניאל ארץ קדושה: יודעים, אבל עדיין אין לנו פתרונות מהשרוול.

דניאל ארץ קדושה: ערך קרקע – כשאנחנו נכניס את נושא ערך הקרקע ניתן מיד יתרון לרשויות חזקות.

דניאל ארץ קדושה: המשמעות היא שערך הקרקע בדרום ובצפון, ובדרום בטוח, הוא אפסי לעומת מה שיקרה בגבעתיים או בתל אביב או בראשון לציון.

דניאל ארץ קדושה: אנחנו נותנים מראש יתרון בנושא המטצ'ינג לרשויות חזקות.

עודד פורר: קיבלתי.

דניאל ארץ קדושה: מועצות אזוריות – אנחנו נותנים להם בתוכנית המתקנים הלאומית זכויות שאנחנו לא נותנים לא לערים ולא למועצות מקומיות כי אנחנו יודעים את הפיזור שלהן.

דניאל ארץ קדושה: אנחנו אפשרנו להם לקבל מגרש כדורגל.

דניאל ארץ קדושה: הנה, יש לכם, גליל עליון, זכאות למגרש כדורגל שלא ניצלתם.

דניאל ארץ קדושה: חלקו 5- 5.5 מיליון לסחבקים, עושים את זה.

שרון טל ברנע: הימרנו אותו אחרי ששאלנו את גליל עליון אם הם רוצים.

שרון טל ברנע: יש איזושהי הסכמה שקריית שמונה הם הכדורגל ואנחנו ענפים אחרים, שזה מקובל ובסדר.

דניאל ארץ קדושה: אבל לעשות סחבק בכל יישוב שלכם?

שרון טל ברנע: אבל היינו צריכים את זה לאולם כי לא היה לנו.

דניאל ארץ קדושה: זה גם הטבה של התוכנית.

יאיר נירון: לנו לא אישרו את ההמרה.

עודד פורר: למה לרמת גולן לא אישרו את ההמרה?

יאיר נירון: כי בנינו את אולמות הכדורסל ואי-אפשר לעשות שתי המרות.

יאיר נירון: שוב, אתה לא יכול - - -

דניאל ארץ קדושה: כשדברים צפים למעלה ואנחנו רואים שזה לא נקודתי לרשות אחת – זה כמו ההמרות.

דניאל ארץ קדושה: ההמרות צפו כי חמש רשויות, מועצות אזוריות, פנו למשרד.

עודד פורר: למה לא לאשר שתי המרות?

דניאל ארץ קדושה: שוב, אני לא יכול לתת לך תשובה כרגע.

דניאל ארץ קדושה: יש הרבה דברים - - -

עודד פורר: מי אדוני?

ניצן בן נתן: אני יכול.

ניצן בן נתן: אני ניצן בן נתן, מרכז המועצה הלאומית לספורט.

ניצן בן נתן: דיברתם קודם על סוג של מדיניות מלמעלה לגבי המתקנים.

ניצן בן נתן: כשנכנסים לסיטואציות של המרות וכשכל רשות עושה מה שהיא רוצה נשמעת הטענה ההפוכה שאין מדיניות ואין שום דבר שמוכתב מלמעלה.

ניצן בן נתן: אנחנו מנסים לשמור על איזשהו באלאנס בין מה שמוכתב מלמעלה כי התוכנית האסטרטגית היא ארוכת טווח, לבין להיענות למה שדניאל ציין כרגע שמגיעה פנייה מ-5, 15, 25 רשויות, עושים תיקון נקודתי כדי לאפשר משהו מיוחד ומסוים.

ניצן בן נתן: זה בדיוק מה שקרה עם המועצות האזוריות.

ניצן בן נתן: הדבר הזה מוכיח את עצמו יפה כי מתוך 46 בקשות כרגע למגרשי כדורגל בשנה האחרונה, 14 לקחו ועשו את ההמרה ויקומו כמעט 70 מגרשי דשא סינטטי במקום 14 זכאויות שהיו לצורך העניין מחכות וממתינות שמישהו אי פעם יממש אותן.

ניצן בן נתן: מנסים לשמור פה על איזונים.

ניצן בן נתן: הכוונה לא הולכת אף פעם לכיוון אחד אלא לשני הכיוונים בו זמנית.

דניאל ארץ קדושה: ב-2014 בצפון הוקמו שני מתקני אתלטיקה קלה מהקרנות האלה.

עודד פורר: איפה בצפון?

דניאל ארץ קדושה: בירכא ובעראבה – קיבלו הרשאות.

דניאל ארץ קדושה: יש שיתוף פעולה, לפחות בשנה-שנתיים האחרונות, מצוין עם משרד החינוך, עם גיא, עם מפמ"ר חינוך גופני.

דניאל ארץ קדושה: אני אומר בצורה מאוד זהירה, משרד החינוך עצמו לאורך שנים לא שמר בהקמת בתי ספר על הנושא המינימלי של מגרשי ספורט.

דניאל ארץ קדושה: אני מכיר בתי ספר שהוקמו ללא מגרש ספורט.

דניאל ארץ קדושה: עשו איזה מגרשון קטן לא תקני.

דניאל ארץ קדושה: הגענו אל מנכ"לית משרד החינוך הקודמת מיכל כהן.

גיא דגן: זה מישהו שנרדם בשמירה כי זה לא נכון לגבי - - -

דניאל ארץ קדושה: משרד החינוך נרדם בשמירה.

גיא דגן: מה זה "משרד החינוך"?

גיא דגן: השאלה היא איפה.

דניאל ארץ קדושה: מישהו שהוא מפקח על הנושא מטעם המשרד.

דניאל ארץ קדושה: מישהו מפקח על הקמת בתי ספר.

דניאל ארץ קדושה: מנכ"לית המשרד שלנו אורלי פרומן היתה אצל מנכ"לית משרד החינוך מיכל כהן, והגענו להסכמה.

דניאל ארץ קדושה: אני אישית נכחתי בישיבה.

דניאל ארץ קדושה: הגענו להסכמה שבכל בית ספר חדש שיוקם יוקם לפחות מגרש משולב, ויש את זה בסיכומים איתה, ויוקצה שטח לאולם ספורט כי לצערנו יש הרבה מקומות - - -

גיא דגן: זה קיים היום.

דניאל ארץ קדושה: אבל לא בונים.

דניאל ארץ קדושה: אני אומר לך שבתי ספר עכשיו נבנים עם מגרש כדורסל לא משולב.

גיא דגן: בפרוגרמה לבניית בית ספר זה קיים.

שרון טל ברנע: לא מקורה.

דניאל ארץ קדושה: אבל עדיין מקימים מגרש כדורסל ולא מגרש משולב שזה מקטין את האופציה לשחק קט רגל עליו.

דניאל ארץ קדושה: מגרש כדורסל זה קשה מאוד, מגרש קט רגל זה אופציה אופטימלית.

עודד פורר: אתה יכול לעשות אותו מקורה ופתוח ואפשר לשחק גם שם כדורגל.

עודד פורר: הכוונה במקורה – לא אולם, אלא גם הצללה.

עודד פורר: יש לזה גם משמעות.

דניאל ארץ קדושה: קירוי הוא לא פשוט.

דניאל ארץ קדושה: קירוי לפעמים עולה יותר מהמגרש עצמו.

דניאל ארץ קדושה: סככה פשוטה עולה למעלה ממיליון שקל.

שרון טל ברנע: אצלנו בצפון עוד יורד גשם, מקורה זה פתרון מצוין.

דניאל ארץ קדושה: אצלנו בדרום יש שמש.

עודד פורר: את המקורה מנצלים פי כמה בגלל השמש בשעות החמות, וגם בגשם אתה יכול עדיין לעשות.

דניאל ארץ קדושה: לגבי נציג של משרד החינוך – אני חושב שאם יישלח מכתב ממשרד החינוך למשרד הספורט או לראש המועצה הלאומית אנדריי אוזן שיש בקשה לנציג וכך הלאה, וכמובן שצריך לעשות פה שינוי חקיקה, אני לא רואה שתהיה בעיה.

דניאל ארץ קדושה: בעבר לא היתה בקשה.

גיא דגן: דני, זה יקרה.

גיא דגן: גם בלי בקשה, זה דבר בסיסי.

עודד פורר: חבר'ה, תעשו אחר כך דיון בנושא.

עודד פורר: מה לגבי נושא האשכולות?

דניאל ארץ קדושה: לגבי אשכולות – אני יכול לומר שבדרום ובצפון ישנן רשויות שכבר מאוגדות באשכולות.

דניאל ארץ קדושה: הנושא הזה של אשכולות, ואני מדבר פה מניסיון אישי ולא כמשהו רשמי של המשרד, הוא מאוד בעייתי כי במקומות שאני באתי כנציג משרד לנסות לסדר מתקנים אזוריים בתחומים שונים, כמו למשל, התעמלות אומנותית או התעמלות קרקע, וכך הלאה, הוויכוח התמידי היה איפה המתקן יהיה.

דניאל ארץ קדושה: לצערי, כל אחד מראשי הרשויות התבצר ורצה את זה אצלו.

דניאל ארץ קדושה: הם לא מוכנים להשקיע, לא תקציב ולא הסעות, כדי שזה יהיה.

דניאל ארץ קדושה: הם אומרים: אם אנחנו צריכים להסיע, אסיע אליי.

דניאל ארץ קדושה: אני יודע שהיו מלחמות וישיבות ושעות ולא זז שום דבר.

עודד פורר: את מלחמות היהודים אנחנו מכירים.

דניאל ארץ קדושה: מניסיון אני אומר לך שזה לא ילך.

דניאל ארץ קדושה: הניסיון שלי הוא לא של יום ולא של יומיים.

דניאל ארץ קדושה: אני בסיפור הזה מ-85' ואני מכיר את הרשויות בארץ.

דניאל ארץ קדושה: גם מנהלי מחלקות בצפון מכירים אותי.

דניאל ארץ קדושה: אנחנו נברך על כל יוזמה של שיתוף פעולה.

דניאל ארץ קדושה: אנחנו הצבנו את זה בתוכנית המתקנים הלאומית.

דניאל ארץ קדושה: כל שיתוף פעולה שיהיה שם יקבל עדיפות.

גיא דגן: לגבי מה שדני אמר – יש דברים בעניין הזה.

גיא דגן: כשמשרד החינוך מאשר בית ספר, בפרוגרמה יש מגרש ספורט ויש גם מתקני אתלטיקה קלה של חצר בית הספר ויש דרישה לסמן מקום לאולם עתידי כשיהיה תקציב.

גיא דגן: מקומות שהמגרשים לא נבנים כמו שצריך זה מקומות שהרשות המקומית מנסה איכשהו להקטין את ההוצאות שלה כי מה שמופיע בפרוגרמה מתוקצב.

עודד פורר: האם אתם לא מפקחים על בנייה של בית ספר?

גיא דגן: מפקחים.

גיא דגן: לדוגמה, ברחובות היה מקרה של בית ספר לפני מספר שנים שנבנה.

גיא דגן: כשבאתי לבקר מצאתי שם בית ספר בלי מגרש ספורט.

גיא דגן: כששוחחתי עם מנהלת בית הספר היא אמרה לי שגם הודיעו לה מהרשות שלא ייבנה.

גיא דגן: העברתי את המידע למינהל הבינוי של משרד החינוך וביקשתי עצירת כספים, והכול הסתדר מהר מאוד כי הקמה של מגרש ספורט הוא עניין זניח בתקציב בית הספר.

גיא דגן: אבל יש מקרים שרוצים לעשות את בית הספר קצת יותר מפואר ולא נשאר כסף לרשות המקומית בפיתוח של החצר לעשות את המגרשים.

גיא דגן: התפקיד שלנו הוא באמת להשגיח על זה.

גיא דגן: במקומות שזה לא קרה מישהו פשוט נרדם בשמירה - - -

דניאל ארץ קדושה: בצ'ק ליסט שלכם תעשו שנציג שלכם יבקר לפני שמשחררים לו את ה-10% הנוספים.

יאיר נירון: באזור שלנו קיים אשכול גליל מזרחי ששותפים לו כל ראשי המועצות והם עובדים בהמון המון נושאים, כולל: חינוך, אזורי תעשייה, והכול.

יאיר נירון: אני מאמין שאם תהיה הצעה על השולחן מהמדינה להקים איזשהו פרויקט בתחום הספורט, הם ייקחו את זה בשתי ידיים.

יאיר נירון: הפתרון הוא לא להקים עכשיו אצטדיון אתלטיקה קלה אצל שרון ואצלי מרכז התעמלות או משהו כזה.

יאיר נירון: זה צריך להיות אינטרס של המדינה להקים קריית ספורט באזור שלנו עם הבריכה ועם אצטדיון אתלטיקה ואולם מרכזי.

עודד פורר: זה גם חיסכון גדול מאוד בתחזוקה ובמשאבים.

יאיר נירון: החלום הוא שזה יהיה גם בית ספר בו יוכלו ללמוד הילדים הספורטאים.

יאיר נירון: אנחנו נבנה את הזה, אנחנו נשים את בית הספר, גם אם זה יהיה בית ספר קטן, לספורטאים.

אורית רז: חברים, זו בדיוק התוכנית האסטרטגית.

קריאה: אבל איפה היא בפועל?

שרון טל ברנע: לגליל עליון יש קרקע לטובת בריכה, מרכז ספורט, עוד אולם, אתלטיקה, מוכן לזה.

עודד פורר: תודה.

עודד פורר: ואדים מטבריה, בבקשה.

ואדים ספקטור: שלום רב, ואדים ספקטור.

ואדים ספקטור: אני יושב-ראש העמותה לפיתוח ענפי ספורט בטבריה.

ואדים ספקטור: פה הוזכרה טבריה באור שלילי.

דניאל ארץ קדושה: לא באור שלילי, ציינתי עובדה.

ואדים ספקטור: אצטדיון?

דניאל ארץ קדושה: אתלטיקה.

ואדים ספקטור: אתלטיקה - האצטדיון שלנו גם בתהליכי בנייה.

ואדים ספקטור: אני מייצג את ענף האגרוף ושמעתי היום על כדורגל, אתלטיקה קלה, ולא ראיתי התייחסות לענפי ספורט אישיים ולשחייה כשגם אין מתקנים ויש מחסור.

ואדים ספקטור: מעניין אותי לשמוע את המדיניות של משרד הספורט ביחס לענפי ספורט אישיים.

ואדים ספקטור: בענף שלנו יש מעל אלף ספורטאים רשומים, וזה מדובר רק על ספורטאים שלוקחים חלק בתחרויות.

ואדים ספקטור: יש לנו יותר מ-50 מועדונים בפריסה ארצית.

ואדים ספקטור: איך זה בא לידי ביטוי בתוכניות ובאסטרטגיה שלכם?

ואדים ספקטור: אמר פה חבר שיכולות להיות קריות ספורט שיכולות לתת מענה לכמה תחומי ספורט.

ואדים ספקטור: אבל באמת ישנם מגרשי ספורט, מגרשי כדורגל וכדורסל, אבל אין התייחסות לתחומי ספורט אישיים כמו אומנות לחימה.

ואדים ספקטור: מתי לאחרונה קם מרכז ספורט לאומנויות לחימה?

ואדים ספקטור: האם יש התייחסות לזה.

דניאל ארץ קדושה: קודם כל, יש התייחסות.

דניאל ארץ קדושה: רשות יכולה להוסיף לכל אולם ספורט בינוני חדרי ספח לאומניות לחימה שבין היתר זה אגרוף, קראטה, ג'ודו, והן עושות את זה.

דניאל ארץ קדושה: רוב הרשויות - - -

ואדים ספקטור: מתקנים.

דניאל ארץ קדושה: תקשיב, אני נותן לך נתונים.

דניאל ארץ קדושה: רוב הרשויות בחרו באולם ספורט מורחב להקמה שכולל את האלמנטים האלה.

דניאל ארץ קדושה: אנחנו לא יכולים לבנות אולם לאגרוף, אולם לסיוף, אולם לזה, בכל רשות.

דניאל ארץ קדושה: יש שמיכה קצרה.

דניאל ארץ קדושה: אבל אנחנו נותנים את האופציה בתוך אולם הספורט הקיים לשים לו חדרי ספח סביבו שיקיפו אותו, ועושות את זה רשויות.

דניאל ארץ קדושה: 80% מהאולמות שנבנים הם בינוניים.

עודד פורר: תודה.

עודד פורר: אני אומר לך שהנושא הזה שעלה גם בדיונים האסטרטגיים שהזכירו פה ממרכז המועצות האזוריות וגם כאן בדיון, ואני חושב שיש גם הסכמה מבחינתכם, זאת אומרת, לעניין האשכולות שווה להשקיע את המאמץ כדי לראות איך כן עושים את זה דואופול.

עודד פורר: גם אדבר על זה עם השרה שלכם.

דניאל ארץ קדושה: לי יש איזשהו רעיון ואשוחח איתך.

עודד פורר: אדבר על זה גם עם השרה שלכם כי בסוף המדינה תוכל לתת יותר כסף שיפצה את הרשויות האלה על הרצונות שלהן – כאלה ואחרים.

עודד פורר: כי כשאתה בונה מרכז אחד, עלויות הבנייה והתחזוקה יותר זולות.

עודד פורר: אפשר לתת פה הטבות אחרות לרשויות.

עודד פורר: למשל, לפצות אותן אולי על ההסעות במובנים כאלה ואחרים ולתת מענה, ואני מדבר רק על הפריפריה.

עודד פורר: כי בסוף לפזר מגרש פה ומגרש שם, ועוד מגרש פה ומגרש שם, הרבה יותר מורכב מהקמה של מרכז כזה.

עודד פורר: רצו לבנות שדה תעופה ליד לוד ולקחו שטח ואמרו שזה לא לוד ולא שוהם ולא מועצה אזורית חבל מודיעין, אלא זה רשות שדות התעופה וזה עומד בפני עצמו, כי לא יבנו שדה תעופה בכל עיר.

עודד פורר: אותו דבר כאן.

עודד פורר: הרי אין טעם לבנות בריכת שחייה אולימפית בכל מועצה אזורית, אין לזה שימוש.

עודד פורר: רוב הזמן אפשר יהיה למלא שם דגים ולעשות שם דיג.

דניאל ארץ קדושה: הבעיה בבריכת שחייה אולימפית היא לא ההקמה שלה, אלא זה ההחזקה.

דניאל ארץ קדושה: זה למעלה ממיליון וחצי שקל בשנה.

עודד פורר: אני אומר, אין הצדקה לתחזוקה כזו על מועצה של 7,000 תושבים.

קריאה: גם אין צורך בבריכות שחייה אולימפיות, אפשר בריכות שחייה שהן לא אולימפיות.

עודד פורר: גם לא אולימפיות – לא משנה.

עודד פורר: אין לך הצדקה בשביל 7,000 תושבים להחזיק מסלולי שחייה לאימונים שהם תחרותיים.

עודד פורר: לכן, יש הצדקה לבנות מרכז שייתן שירות ליותר תושבים מסביב, אבל גם יאגם את המשאבים.

עודד פורר: לכן, זו תהיה אחת הבקשות שלי אליכם, ואכניס את זה גם לסיכום.

עודד פורר: אני רוצה לסכם: ראשית, אני רוצה לברך על התוכנית הלאומית לפריסת מתקני ספורט, וראייה מערכתית בוודאי קריטית לעניין מתקני ספורט בפריפריה.

עודד פורר: הוועדה מבקשת להעיר הערות ליישום של התוכנית הזו: ראשית, מדובר בפריפריה שהיא לא פריפריה בהכרח סוציו-אקונומית, אלא גיאוגרפית.

עודד פורר: לכן, יש לתת יותר משקל לפריפריה הגיאוגרפית מאשר למדד הסוציו-אקונומי בתחשיבים כי המשמעות של הקמת מתקן היא משמעות אזורית ולא משמעות בהכרח ספציפית אישית למצב סוציו-אקונומי כזה או אחר.

דניאל ארץ קדושה: אני מבקש להעיר הערת תיקון.

דניאל ארץ קדושה: בתוכנית המתקנים הלאומית נלקחו גם הנושא הגיאוגרפי וגם הנושא הסוציו-אקונומי.

דניאל ארץ קדושה: נתנו אזורי עדיפות לאומית שזה למעשה הפריפריה, גם הצפונית וגם הדרומית.

דניאל ארץ קדושה: כל הרשויות בצפון וכל הרשויות בדרום נכללו בפנים.

עודד פורר: אוקיי.

עודד פורר: אנחנו נבקש להגביר את שיתוף הפעולה בין משרד החינוך למשרד הספורט ולמועצה הלאומית לספורט.

עודד פורר: אני מבקש לפנות לשר החינוך ולשרת הספורט על מנת שיובילו תיקון חקיקה שייתן נציג למשרד החינוך במועצה הלאומית לספורט.

אורית רז: אני אשמח אם יהיה נציג כזה גם למרכז המועצות האזוריות בסיטואציה הזו.

עודד פורר: אנחנו נבקש ממשרד הספורט לבחון מחדש את התוכנית האסטרטגית שדובר עליה על ידי מרכז המועצות האזוריות ולראות כיצד היא משתלבת בתוכנית הלאומית לפריסת מתקנים.

עודד פורר: הדבר האחרון, הוועדה פונה לשרת הספורט לבחון הקמה של אשכולות ומרכזים מרוכזים של ספורט שייתנו שירותים למספר רשויות, ובכך לחסוך משאבים גם בהקמה, גם בתחזוקה, ולאפשר ליותר רשויות, בפריפריה בעיקר, ליהנות ממתקני ספורט ראויים לענפים שאין עבורם מתקנים באזורים האלה.

סמדר אונה: שיתנו גם התייחסות לספורט נכים.

עודד פורר: כן, וכולל התייחסות בפריסה של תוכנית המתקנים לספורט ומקצועות פאראלימפיים.

דניאל ארץ קדושה: זה קיים.

עודד פורר: תודה, הישיבה נעולה.